તારીખ~ ૨૮ ઓક્ટોબર ના પ્રસંગો 28-10-2009 ગોંડલ અમેરિકાથી એક મુમુક્ષુનો ફોન આવ્યો. નિષ્કપટભાવે પોતાની ભૂલ કબૂલતાં તેઓ કહે, ‘હું જે સ્ટોરમાં નોકરી કરું છું એ સ્ટોરમાંથી ચોરી કરીને મેં પૈસા લીધા હતા. મારાથી મોટું પાપ થઈ ગયું છે.’ આટલું કહીને તેઓ રડવા માંડ્યા. સ્વામીશ્રી કહે, ‘ધીરજ રાખો. સદ્બુદ્ધિ ભગવાન આપશે. સત્સંગી છીએ એટલે આપણાથી ચોરી થાય જ નહીં.’ ‘બાપા ! બહુ મોટી ભૂલ થઈ ગઈ છે.’ સ્વામીશ્રી કહે, ‘ભૂલ તો થઈ છે, ભગવાન માફ કરશે, પણ જેના પૈસા લીધા છે એમને પાછા આપી દેવા અને નમ્રતા રાખીને કહેવું કે મારાથી ભૂલ થઈ ગઈ છે, એટલે હેરાન ન કરે. અમે પણ ભગવાનને પ્રાર્થના કરીશું કે શેઠ તમને હેરાન ન કરે.’ પેલા મુમુક્ષુ કહે, ‘માફી માગું છું બાપા ! ફરીથી નહીં કરું.’ સ્વામીશ્રી કહે, “બુદ્ધિ ભ્રષ્ટ થઈ છે એટલે એવું થયું છે, તો તમે દયા કરો’ - એમ શેઠને વાત કરવી.” ભૂલની કબૂલાત કરવામાં જે હિંમત જોઈએ છે એ પ્રત્યે સ્વામીશ્રીએ એને સભાન કર્યો અને રીત પણ શિખવાડી. 28-10-2009 ગોંડલ સ્વામીશ્રીના રોકાણના છેલ્લા દિવસે અહીં સર્વે હરિભક્તો માટે ભોજનનું આયોજન કરવામાં આવ્યું છે. આ સંદર્ભમાં યોગીસ્વરૂપ સ્વામી અહેવાલ આપી રહ્યા હતા. તેઓ કહે, ‘અહીંના મુખ્ય હરિભક્તોની મિટિંગમાં હરિભક્તોને શું જમાડવું એની ચર્ચા થઈ ત્યારે બધાની ઇચ્છા એમ થઈ કે અડદિયો જમાડવો, પણ આપની શું ઇચ્છા છે ?’ સ્વામીશ્રી કહે, ‘બધાની ઇચ્છા એ આપણી ઇચ્છા.’ સ્વામીશ્રીના નેતૃત્વનું આ વિશેષ પાસું છે. 28-10-2008 ગોંડલ આજની મુલાકાતોમાં એક મુમુક્ષુ દર્શને આવ્યા. સ્વામીશ્રીને કહે, 'વચનામૃત આખું વાંચી નાખ્યું છે. હવે બીજી શું આજ્ઞા છે ?' 'હવે સ્વામીની વાતો વાંચજો અને એ પૂરું થાય પછી જીવનચરિત્ર વાંચજો.' સ્વામીશ્રીએ પોતાની રુચિ દર્શાવી. 28-10-2006 લંડન મુલાકાતો દરમ્યાન પીજવાળા મહેન્દ્રભાઈને મળ્યા. સ્વામીશ્રી તેઓને તરત જ ઓળખી ગયા ને કહ્યું, 'મહેન્દ્ર ! કેમ છે ?' મહેન્દ્રભાઈના હાથમાં પૌત્ર તેડેલો હતો. સ્વામીશ્રીએ પૂછ્યું, 'કોણ છે ?' 'આ મારા દીકરાનો દીકરો છે.' મહેન્દ્રભાઈનો દીકરો જૈમિન પણ સાથે હતો. સ્વામીશ્રીએ તરત જ પૂછ્યું, 'તું મંદિરે આવે છે ? રવિવારની સભામાં આવે છે ?' 'દેખાતા નથી.' સંતોએ કહ્યું. એટલે સ્વામીશ્રીએ મહેન્દ્રભાઈને કહ્યું કે 'તું આવે છે કે નહિ ?' 'સવારથી આવું છું.' 'તો પછી આને કેમ લાવતો નથી ?' સ્વામીશ્રીએ પૂછ્યું. 'એ સૂતો હોય છે.' 'તો એને જગાડજે. તને તારી બાએ જગાડેલો કે નહિ ? એમ તું એને જગાડજે. તારી બાએ જગાડીને જેમ તને સત્સંગમાં રાખ્યો, એમ એને પણ જગાડીને તું સત્સંગમાં લાવજે. 28-10-2005 દિલ્હી બેઠકખંડમાં પધારીને સ્વામીશ્રી પત્રવાંચન કરતા હતા. એ દરમ્યાન વિવેકસાગર સ્વામીએ શિરોહીના મહેન્દ્રિસહ રાણાવતને ફોન લગાવીને સ્વામીશ્રીને આપ્યો. તેઓને ધંધાની બાબતમાં માર્ગદર્શન જોઈતું હતું. સ્વામીશ્રીએ એ માર્ગદર્શન આપ્યું. જો કે મહેન્દ્રસિંહને કાંઈ સંભળાયું નહીં હોય એટલે સ્વામીશ્રી મોટા અવાજે બોલવા માંડ્યા, 'હલો, જય સ્વામિનારાયણ ! હું સ્વામિનારાયણ બોલું છું.' સ્વામીશ્રી પત્રવાંચનમાં હતા અને વાતવાતમાં પ્રમુખસ્વામી બોલું છું એની જગ્યાએ આવું બોલ્યા અને વિશિષ્ટ સ્મૃતિ આપી. 28-10-2005 દિલ્હી નિષ્કામજીવન સ્વામીના પૂર્વાશ્રમના પિતાશ્રી ચંદુભાઈ (લંડન-ગાડા) પણ એવા જ નિષ્ઠાવાન શૂરવીર સત્સંગી હરિભક્ત છે. તેઓનાં ધર્મપત્ની મંદિર પરિસરના ઉતારામાં જ હૃદય બંધ પડવાથી અક્ષરનિવાસી થયાં હતાં, છતાં એક પણ ટીપું આંસુ પાડ્યા વગર સ્વામીશ્રીને મનમાં ધારીને હિંમત રાખીને સમગ્ર કુટુંબે નિષ્ઠા અને સમજણનો પરિચય કરાવ્યો. એમાં પણ ચંદુભાઈ તો અડગ નિષ્ઠાવાળા એટલે સ્વામીશ્રી સમક્ષ તેઓએ વાત કરી કે મારાં ધર્મપત્ની અક્ષરનિવાસી થયા એ નિમિત્તે મારે બધા જ હરિભક્તોને પેંડા વહેંચવા છે. સ્વામીશ્રીએ પણ તેઓની નિષ્ઠાની મીઠપ અનુભવી અને સંમતિ આપી. આજે પૂજામાં તેઓની આ નિષ્ઠાને બિરદાવવામાં આવી અને સભામંડપમાં બેઠેલા તમામ સંતો, હરિભક્તો અને સત્સંગીઓ તથા સ્વયંસેવકોને પેંડાની પ્રસાદી વહેંચવામાં આવી. 28-10-2002 ગોંડલ ઠાકોરજીનાં દર્શને પધાર્યા. સંતોએ 'મારા નેણા તણા શણગાર..........' એ કીર્તન ગાયું. સ્વામીશ્રી પ્રદક્ષિણામાં આવતાં હતા તે વખતે ભગવતચરણ સ્વામીએ ઉપરોક્ત કીર્તનમાં આવતી 'હારે વાલા તમરે વિના ગમતું નથી....' એ પંક્તિના સંદર્ભમાં સ્વામીશ્રીને કહ્યું : 'મને તમારા વિના ગમતું નથી.' સ્વામીશ્રી તરત જ અટકી જઈ તેમને કહે : મનેય તમારા વિના ગમતું નથી. સંતો વગર કંઈ એકલા ગમતું હશે ! 'યુરોપિયનોને એકલા ગમે ઘરમાં પતિ-પત્ની બે જ જણા રહે.'